'Álle aktrises is nie maer nie' - Pulane | SARIE
'Álle aktrises is nie maer nie' – Pulane
Vir haar rol as prostituut in die kortfilm Spoor(loos) wat by die Silwerskermfees in Kampsbaai speel, het aktrise Pulane Sekepe heelwat navorsing gedoen "omdat dit nie 'n wêreld is wat ek ken nie. Ek het baie konserwatief en 'gesond' grootgeword."
Sy het veral die rolprent Pretty Woman, waarin Julia Roberts die hoëklas "dame van die nag vertolk" het, bestudeer. "En ek moes leer hoe mens op film huil. Ek het op YouTube gekyk hoe Meryl Streep, een van my gunsteling-aktrises, dit doen,'' vertel sy. "Jy leer om die inspirasie uit jouself te put en nie soseer te act nie. Jy moet eerder die karakter word die oomblik dat jy voor die kamera is …"
Naas die rolprent O vet!, wat einde September uitgereik word en wat gaan oor vroue se kwessies oor die aanvaarding van hul gewig (of nie), is sy nog nuut in die bedryf.
"Dit is die eerste drama waarin ek speel. Ek besef nou dit is baie harde werk om flieks te maak, maar die aktrise Marisa Drummond is 'n goeie regisseur en het ons gelukkig baie goeie leiding gegee.''
Dit was vir haar ook lekker om teenoor die gesoute Fez(ile) Mpela te speel. "Hy is 'n ou hand.''
Pulane sien baie uit na die uitreiking van O vet! "Mense maak so 'n ding van vetword. Dit is maar net jou liggaam wat inkrimp en uitrys. En almal dink alle aktrises is maer. Met dié fliek kan hulle sien ons – ek en Bertha le Roux en Ilse van der Laag – is maar net mense, nie brandmaer nie. En jy moet jou lyf aanvaar. As jou dokter sê jy is oukei en jy is so 'n bietjie oorgewig, is dit nie so erg nie. Wees lief vir jouself. Jou gewig is net 'n getal.''